Tom Cruise

Thomas Cruise Mapother IV (født 3. juli 1962 i Syracuse i delstaten New York i USA) er en amerikansk skuespiller kjent fra en rekke populære filmer.

Liv og virke

Bakgrunn
Tom Cruise er eneste sønn av en søskenflokk på fire av ingeniøren Thomas Mapother III (1934–1984) og spediallæreren Mary Lee (född Pfeiffer). Ved fjorten års alder begynte Cruise å forberede seg på et fremtisig katolsk prestestudium for fransiskanerne, men ombestemte seg etter ett år. Han studerte istedet teater ved Neighborhood Playhouse i New York City for Sanford Meisner og Phil Gushee. I 1994 tok han pilotsertifikat.

Filmkarriere
Han fikk sitt gjennombrudd på 1980-tallet med Top Gun. Han har ellers hatt suksess som hovedrolleinnehaver i filmer som Cocktail, Rain Man, Født 4. juli, Days of Thunder, Firmaets mann og Mission: Impossible-filmene. 

Tom Cruise har blitt nominert til Oscar-prisen som beste mannlige hovedrolle for filmene Født 4. juli og Jerry Maguire samt som beste mannlige birolle for Magnolia.

Cruise har vært gift tre ganger med forskjellige skuespillerkolleger. Først med Mimi Rogers og siden med Nicole Kidman. Han ble skilt fra Kidman i 2001. Den 18. november 2006 giftet han seg med Katie Holmes. Sammen har de datteren Suri. Cruise og Holms skilte seg sommeren 2012. Tom Cruise har fått en stjerne på Hollywood Walk of Fame.

Medieutspill som tilhenger av Scientologikirken 
Tom Cruise kom med i Scientologikirken i 1990 gjennom sin første kone Mimi Rogers. Han har siden høstet kritikk for flere medieutspill som frittalende talsmann for bevegelsen. Cruise har for eksempel sagt at scientologi og studiet av L. Ron Hubbard hjalp ham å overvinne dysleksi. 

I 2005 kritiserte Tom Cruise skuespilleren Brooke Shields for å bruke stoffet Paxil (paroksetin), et antidepressivum hun tok på grunn av fødselsdepresjon etter at hun hadde fått sin første datter i 2003. Cruise hevdet at stoffet skapte kjemisk ubalanse og at psykiatri er en pseudovitenskap. Shields svarte med at hun ikke ville ta imot råd fra noen som trodde på romvesener. Dette førte til en opphetet krangel på NBCs The Today Show 24. juni 2005.

Cruise har ellers blant annet sagt i et intervju med Entertainment Weekly at psykiatrien «er en nazistisk vitenskap» og at metadon opprinnelig ble kalt adolophine etter Adolf Hitler, en myte som er kjent som en vandrehistorie. I et intervju med Der Spiegel hevdet Cruise dessuten at «scientologi er det eneste vellykkede rehabiliteringsprogrammet i verden». Scientologi er kjent for sin kraftige motstand mot psykiatri.

Filmografi 
 Endless Love (1981)
 Rosignal (1981)
 The Outsiders (1983)
 Manndomsprøve i Mexico (1983)
 Frekke forretninger (1983)
 All the Right Moves (1983)
 Legend (1985)
 Top Gun (1986)
 The Color of Money (1986)
 Cocktail (1988)
 Rain Man (1988)
 Født 4. juli (1989)
 Days of Thunder (1990)
 Mot nye horisonter (1992)
 Et spørsmål om ære (1992)
 Firmaets mann (1993)
 En vampyrs bekjennelser (1994)
 Mission: Impossible (1996)
 Jerry Maguire (1996)
 Eyes Wide Shut (1999)
 Magnolia (1999)
 Mission: Impossible II (2000)
 Vanilla Sky (2001)
 Space Station 3D (2002)
 Minority Report (2002)
 Den siste samurai (2003)
 Collateral (2004)
 Klodenes kamp (2005)
 Mission: Impossible III (2006)
 Løver for lam (2007)
 Tropic Thunder (2008)
 Valkyrie (2008)
 Knight and Day (2010)
 Mission: Impossible - Ghost Protocol (2011)
 Rock of Ages (2012)
 Jack Reacher (2012)
 Oblivion (2013)
 Edge of Tomorrow (2014)
 Mission: Impossible – Rogue Nation (2015)
 Jack Reacher: Never Go Back (2016)
 The Mummy (2017) 
 American Made (2017) 
 Mission: Impossible - Fallout (2018)
 Top Gun: Maverick (2022)

Referanser

Eksterne lenker 
 
 

Skuespillere fra USA
Hollywood Walk of Fame
Personer fra USA av tysk opphav
Scientologer
Personer fra Syracuse
Personer fra Ottawa
Personer fra Louisville
Personer fra Winnetka i Illinois
Personer fra Passaic County i New Jersey